Mestské zastupiteľstvo v Košiciach uznesením č. 928 na svojom XXIV. rokovaní dňa 14. apríla 2014 podľa § 6 zákona č. 369/1990 Zb. o obecnom zriadení v znení neskorších predpisov, § 10 ods. 3 písm. b) zákona č. 401/1990 Zb. o meste Košice v znení neskorších predpisov a § 1 ods. 2 zákona č. 1/2014 Z. z. o  organizovaní verejných športových podujatí a o zmene a doplnení niektorých zákonov ustanovuje:

Všeobecne záväzné nariadenie mesta Košice 
č. 148
o úprave niektorých podmienok pri organizovaní
verejných športových podujatí

§ 1
Základné ustanovenia

(1)	Toto všeobecne záväzné nariadenie mesta Košice (ďalej len „nariadenie“) určuje, na ktoré verejné športové podujatia organizované na území mesta Košice
a)	sa nevzťahuje oznamovacia povinnosť podľa osobitného predpisu (ďalej len „oznamovacia povinnosť“),
b)	sa vzťahuje oznamovacia povinnosť v zúženom rozsahu.

(2)	Na účely tohto nariadenia sa
a)	verejným športovým podujatím (ďalej len „podujatie“),
b)	organizátorom podujatia (ďalej len „organizátor“),
c)	účastníkom podujatia (ďalej len „účastník“),
rozumie podujatie, organizátor, účastník vymedzený osobitným predpisom.

(3)	Na účely tohto nariadenia sa ďalej rozumie
a)	oprávneným orgánom mesto Košice,
b)	verejnoprávnym subjektom orgán verejnej správy, najmä mestská časť, Košický samosprávny kraj a miestny orgán štátnej správy so sídlom v Košiciach.

(4)	Ak ďalej nie je uvedené inak, organizátor je povinný v písomnej forme alebo v elektronickej forme oznámiť oprávnenému orgánu zámer organizovať podujatie (ďalej len „oznámenie“) v lehote ustanovenej osobitným predpisom.

(5)	Toto nariadenie sa nevzťahuje na rizikové podujatie, podujatie konané mimo športového zariadenia a na podujatie, na ktorom sa predpokladá účasť 300 a viac účastníkov. Ak organizátor, ktorý postupoval v súlade s týmto nariadením, zistí, že ide o podujatie podľa prvej vety, bezodkladne si splní oznamovaciu povinnosť voči oprávnenému orgánu prípadne ďalším subjektom (príslušný útvar Policajného zboru, príslušný športový zväz) v rozsahu stanovenom osobitným predpisom.1
§ 2
Vylúčenie oznamovacej povinnosti

(1)	Oznamovacia povinnosť sa nevzťahuje na organizátora podujatia, na ktorom sa predpokladá účasť najviac 50 účastníkov.

(2)	Oznamovacia povinnosť sa nevzťahuje na organizátora, ktorým je výlučne verejnoprávny subjekt, ak sa na podujatí predpokladá účasť najviac 150 účastníkov.

(3)	Týmto nariadením nie je dotknuté obmedzenie oznamovacej povinnosti stanovené osobitným predpisom.

§ 3
Zúženie oznamovacej povinnosti

(1)	Ak nejde o podujatie s vylúčenou oznamovacou povinnosťou (§ 2), organizátor podujatia, na ktorom sa predpokladá účasť najviac 200 účastníkov, v oznámení uvedie
a)	názov, druh a účel podujatia,
b)	deň a čas konania podujatia,
c)	miesto konania podujatia,
d)	označenie organizátora podujatia a adresu jeho sídla, miesta podnikania, trvalého pobytu alebo obdobného pobytu.

(2)	Ak nejde o podujatie s vylúčenou oznamovacou povinnosťou (§ 2), organizátor podujatia, na ktorom sa predpokladá účasť viac ako 200 účastníkov, v oznámení uvedie
a)	údaje uvedené v odseku 1,
b)	predpokladaný počet divákov,
c)	predpokladaný počet osôb, ktoré sa na podujatí zúčastňujú v súvislosti s výkonom športovej činnosti.

(3)	Oprávnený orgán si môže od organizátora vyžiadať aj ďalšie informácie týkajúce sa podujatia, ktoré organizátor nemusí podľa odseku 1 alebo 2 uviesť v oznámení. Organizátor tieto dodatočné informácie oznámi oprávnenému orgánu bez zbytočného odkladu.

(4)	Oprávnený orgán zverejní na svojom webovom sídle vzor oznámenia podľa odseku 1 a 2. 

§ 4
Účinnosť

Toto nariadenie nadobúda účinnosť 15. dňom od jeho zverejnenia.

	MUDr. Richard Raši, PhD., MPH
	primátor mesta Košice

Zverejnené: 16.04.2014
Účinné: 01.05.2014